Llíria instal·la purificadors d'aire en els col·legis Sant Miquel i Sant Vicent i el Conservatori
16 de febrer de 2021

L'Ajuntament de Llíria ha instal·lat purificadors d'aire en el CEIP Sant Miquel, CEIP Sant Vicent Ferrer i el Conservatori Professional de Música. El Consistori ha facilitat estos equips de protecció a aquells centres educatius el manteniment dels quals pertany a les seues competències.

La principal funció d'aquests purificadors és localitzar la concentració de CO₂ en l'aire. Si la presència de CO₂ en un ambient concret és elevada, significa que l'índex de respiració d'ixe aire és alt i, per tant, que les probabilitats de contagi en ixe lloc poden ser majors. Per tant, esta iniciativa de la Regidoria de Medi Ambient ajudarà a preservar la salut dels membres de la comunitat educativa d'estos centres i incrementar la capacitat de reacció.

A més, els purificadors facilitats per l'Ajuntament compten amb un filtre HEPA H13, un model utilitzat també en avions i quiròfans. Este filtre, segons estipula la norma EN 1822, un procediment que determina l'eficiència dels mecanismes de recompte de partícules, compta amb una capacitat de retenció del 99,95%.

La regidora de l'àrea Medi Ambient, Consuelo Morató, ha destacat “la gran feina que els centres educatius han realitzat des de l'inici de la pandèmia per a garantir que les seues instal·lacions siguen espais segurs”. “És imprescindible que actuem des de la responsabilitat individual i col·lectiva per a atallar l'expansió del virus, alhora que dotem els espais públics amb les mesures de protecció necessàries”, ha explicat.